**Uporaba splošne referenčne dokumentacije v upravnih postopkih**

**Vsebina smernice**

[I. UVOD 1](#_Toc388451346)

[II. OZADJE 1](#_Toc388451347)

[III. NAMEN 2](#_Toc388451348)

[IV. SPLOšen pristop do uporabe SPLOŠNE referenčne dokumentacije 3](#_Toc388451349)

[V. Način prepoznave ustreznosti referenčne dokumentacije 4](#_Toc388451350)

[VI. ZAKLJUČEK 5](#_Toc388451351)

# UVOD

Te praktične smernice podajajo okvir za uporabo mednarodnih oziroma tujih standardov, tehničnih navodil, priporočene prakse in drugih dokumentov v zvezi s sevalno ali jedrsko varnostjo (v nadaljevanju splošna referenčna dokumentacija) in opredeljujejo način uporabe splošne referenčne dokumentacije.

# OZADJE

Zahteve, ki jih mora izpolnjevati projektna dokumentacija, so navedene v različnih referenčnih dokumentih, ki lahko vključujejo merila in zahteve, metodologije in postopke, zakonodajne zahteve (domača in tuja zakonodaja), industrijska navodila za izvedbo upravnih zahtev, standarde ter priporočila mednarodnih organizacij.

Za posamezno področje jedrske ali sevalne varnosti je treba smiselno upoštevati priporočila iz teh smernic glede na namen uporabe in pomembnost posameznih vsebin za sevalno ali jedrsko varnost.

# NAMEN

ZVISJV in podzakonski akti (v nadaljevanju zakonodaja) določajo, da mora upravljavec jedrskega ali sevalnega objekta ali investitor novega tovrstnega objekta prek upravnih postopkov pridobiti od URSJV odobritev (dovoljenje) za izvajanje določenih dejavnosti. Zakonodaja predpisuje osnovne pogoje, ki jih mora vlagatelj izpolniti, da bi mu URSJV vlogo odobrila, tj. izdala dovoljenje. Ker pa je področje jedrske in sevalne varnosti zelo široko, slovenska zakonodaja ne predpisuje vseh zahtev in podrobnosti posameznih tehničnih rešitev, pač pa presojo o njihovi ustreznosti prepušča URSJV in pooblaščenim izvedencem za sevalno in jedrsko varnost glede na posamezni primer. Skozi dolgoletne izkušnje se je uveljavila nenapisana praksa, po kateri vlagatelj pripravi svojo vlogo v skladu z domačo in mednarodno priznano splošno referenčno dokumentacijo ali na podlagi vzorov iz tujine. Pooblaščeni izvedenci in delavci URSJV strokovno presodijo ustreznost predlaganih rešitev, nato pa URSJV izda ali ne izda ustrezno dovoljenje.

Splošna referenčna dokumentacija je lahko kateri koli tuj ali domači dokument, v katerem so predpisane tehnične ali drugačne zahteve in/ali merila za njihovo izpolnjevanje v zvezi z jedrskimi ali sevalnimi objekti. Tak dokument je lahko npr. mednarodni ali domač standard, standard ali smernica strokovnega združenja, predpis druge države, poročilo o projektni rešitvi podobnega objekta v tujini, znanstveni članek ali knjiga in podobno.

S to smernico skuša URSJV pojasniti uporabo mednarodno priznane splošne referenčne doku­mentacije in iz nje izhajajočih zahtev pri odločanju v upravnih postopkih v zvezi z jedrskimi ali sevalnimi objekti. Smernice lahko pomagajo vlagateljem pri pripravi vlog, izhajajočih npr. iz:

* 12. člena ZVISJV o vlogi za pridobitev dovoljenja za izvajanje sevalne dejavnosti;
* 15. člena ZVISJV o vlogi za pridobitev dovoljenja za uporabo vira sevanja;
* 71. člena ZVISJV o varnostnem poročilu;
* 75. člena ZVISJV o soglasju k rudarskim delom;
* 78. člena ZVISJV o poskusnem obratovanju;
* 79. člena ZVISJV o dovoljenju za obratovanje, razgradnjo, odlaganje, zaprtje in dolgoročni nadzor odlagališča;
* 80. člena ZVISJV o vlogi za pridobitev dovoljenja;
* 81. člena ZVISJV o občasnem varnostnem pregledu;
* 83. člena ZVISJV o odobritvi sprememb v objektu;
* 111. in 112. člena ZVISJV o izdaji ali podaljšanju dovoljenja;
* 4. člena JV5 o splošnih projektnih osnovah;
* III. poglavja JV5 o pridobivanju soglasij in dovoljenj;
* IV. poglavja JV5 o varnostni dokumentaciji, itd.

# SPLOšen pristop do uporabe SPLOŠNE referenčne dokumentacije

URSJV pri presojanju ustreznosti vlog najprej preverja izpolnjevanje zahtev predpisov in sorodnih dokumentov:

* 1. **Domača zakonodaja**: te zahteve so predpisane in jih je potrebno v celoti izpolnjevati.
  2. **Zakonodaja Evropske unije**: v primeru, če zahteve še niso bile prenesene v domači pravni red, je treba v celoti izpolnjevati EU zakonodajo (npr. Regulations). EU objavlja varnostne standarde v obliki obveznih pravnih aktov (direktive, uredbe, sklepi), poleg njih pa je treba upoštevati tudi neobvezujoče pravne akte.
  3. **Priporočila in drugi, pravno neobvezujoči dokumenti Evropske komisije.**
  4. **Standardi, ki veljajo v Sloveniji**, če obstajajo za obravnavano področje.

Poleg tega URSJV sprejema kot splošno referenčno dokumentacijo tudi dokumente, naštete v nadaljevanju. Pri tem pričakuje, da bo vlagatelj predlagal uporabo dokumentov, ki so čim bolj mednarodno priznani in uveljavljeni. Praviloma naj bi bile v splošni referenčni dokumentaciji podrobneje opredeljene zahteve, kakršne izhajajo iz slovenskih predpisov.

* 1. **Predpisi države dobaviteljice** **jedrskega ali sevalnega objekta:**

Uporabijo se lahko v primeru, ko ne obstajajo ustrezni domači predpisi ali standardi (npr. za NEK, kjer se uporabljajo predpisi, ki jih izdaja US NRC (<http://www.nrc.gov/>) kot so CFR, Regulatory Guides, Generic Communications (zlasti Regulatory Issue Summaries in Generic Letters), Administrative Letters, Bulletins, Circulars, Information Notices, Security Advisories). Prav tako se uporabljajo predpisi, ki jih izdaja US DOE ([<http://www.energy.gov/)>.](http://www.energy.gov)

* 1. **Standardi in priporočila Mednarodne agencije za atomsko energijo**: [http://www.iaea.org/standards/.](http://www.iaea.org/standards/)
  2. **Standardi ali dokumenti mednarodnih ali tujih strokovnih združenj:**

Uporabijo se, če v Sloveniji ne obstajajo standardi na obravnavanem področju. To so na primer:

* **WENRA:** <http://www.wenra.org>,
* **ICRP:** <http://www.icrp.org/>,
* **INPO:** <http://www.inpo.info>,
* **NEI:** <http://www.nei.org>,
* **EPRI:** <http://www.epri.com/Pages/Default.aspx>,
* **INDUSTRIJSKI STANDARDI:**

MATERIALI, ELEKTRIKA, POŽARNA VARNOST: <http://webstore.ansi.org/default.aspx>: na tej strani se nahajajo novosti vsaj naslednjih izdajateljev: ANSI, ASME, IEEE, IEC, NFPA – Fire.

GRADBENIŠTVO:

<http://eurocodes.jrc.ec.europa.eu/home.php>: na tej strani se nahajajo enotni evropski standardi na področju varnosti gradnje objektov (EUROCODES).

[http://www.concrete.org/bookstorenet/default.aspx](http://www.concrete.org/bookstorenet/default.aspx%20): na tej strani se nahajajo gradbeni standardi, ki jih izdaja združenje ACI.

<http://www.aisc.org/default.aspx>: na tej strani se nahajajo novosti glede standardov jeklenih konstrukcij, ki jih izdaja AISC.

* **EUR STANDARDI**, namenjeni predvsem gradnji novih jedrskih objektov: <http://europeanutilityrequirements.org/Documentation/EURdocument.aspx>,
* **NAVODILA IN PRIPOROČILA JEDRSKE INDUSTRIJE** (npr. Westinghouse Owners Group (WOG) letters). Navodila se nahajajo na spletnih straneh US NRC in posameznih organizacij.
* **MEDNARODNI PREDPISI S PODROČJA PREVOZA NEVARNEGA BLAGA:** [http://www.unece.org/trans/danger/danger.html](http://www.unece.org/trans/danger/danger.html%20),
  1. **Usmeritve Nuclear Energy Agency of OECD**: <http://www.oecd-nea.org/pub/>,
  2. **Referenčna dokumentacija, ki jo je uporabil tuj upravni organ** **pri obravnavi podobnih vlog** v svoji državi (npr. dokumentacija o pregledu in odobritvi vloge za podobno jedrsko elektrarno, kakršno želi investitor zgraditi v Sloveniji),
  3. **Predpisi tretje države**, če ne obstajajo ustrezni domači predpisi in če predpisi države dobaviteljice tudi niso ustrezni (primer: gradnja korejske jedrske elektrarne po ameriških standardih),
  4. **Razni strokovni članki oz. objave**, ki bolj ali manj podrobno opisujejo strokovne rešitve na konkretnem področju.

Pomembno je, da je predlagana splošna referenčna dokumentacija v celoti sprejemljiva za URSJV, zato je smiselno, da je že pred začetkom postopka izdaje soglasja oziroma dovoljenja znano in dogovorjeno katera splošna referenčna dokumentacija se bo uporabila v postopku. URSJV nato odobri predlagano splošno referenčne dokumentacijo v postopku izdaje soglasja oziroma dovoljenja.

Pomembno je tudi, da je v enem objektu ali v sklopu posameznega postopka splošna referenčna dokumentacija usklajena med seboj, z varnostnim poročilom in z drugo projektno dokumentacijo sevalnega ali jedrskega objekta.

Tudi pooblaščeni izvedenec za sevalno in jedrsko varnost naj bi v okviru izdelave strokovnega mnenja prepoznati ustreznost splošne referenčne dokumentacije in oceniti izpolnjevanje njenih zahtev (JV3, priloga 3).

# Način prepoznave ustreznosti SPLOŠNE referenčne dokumentacije

Za obstoječe objekte ter dejavnosti je bila splošna referenčna dokumentacije že določena v postopkih izdaje dovoljenj. Upravljavci sevalnih in jedrskih objektov in izvajalci sevalnih dejavnosti jo morajo upoštevati tako kot je bilo določeno ob izdaji ustreznega dovoljenja.

V postopku odobritve programa obdobnega varnostnega pregleda sevalnega ali jedrskega objekta mora upravljavec objekta predložiti v odobritev URSJV program izvedbe, ki vključuje vsebino, obseg in časovni načrt izvedbe občasnega varnostnega pregleda (81. člen ZVISJV). Program izvedbe vključuje tudi splošno referenčno dokumentacijo, potrebno za pregled posameznega varnostnega področja (JV9, 44. člen, 5. odstavek).

Za nove objekte ali za nove dejavnosti in za popolnoma nove zahteve v zvezi z obstoječimi objekti ali dejavnostmi URSJV priporoča, da vlagatelj že pred oddajo vloge za odobritev pripravi predlog splošne referenčne dokumentacije ter skupaj z URSJV doreče sprejemljivost predloga splošne referenčne dokumentacije ter s tem olajša in pospeši reševanje v nadaljnjih korakih postopka. Vlagatelj mora utemeljiti izbiro splošne referenčne dokumentacije z izkazovanjem izpolnjevanja bistvenih projektnih osnov v skladu s sodobnimi dognanji ob uporabi teh referenčnih dokumentov. Splošna referenčna dokumentacija mora biti usklajena med seboj, z varnostnim poročilom in z drugo projektno dokumentacijo sevalnega ali jedrskega objekta.

URSJV bo pri presoji ustreznosti predlagane splošne referenčne dokumentacije upoštevala naslednja merila:

1. Ali je bila predlagana splošna referenčna dokumentacija že uporabljena v Sloveniji?
   1. Če da, je treba preveriti, če je bila njena uporaba primerna.
   2. Če ne, je treba skrbno preveriti argumente za njeno uporabo.
2. Ali je predlagana dokumentacija tehnično primerna in skladna s siceršnjo prakso v Sloveniji na obravnavanem področju?
3. Ali je predlagana dokumentacija prepoznana v mednarodnih krogih oz. ali isto dokumentacijo sprejemajo kot splošno referenčno dokumentacijo v državah s sorodnim jedrskim programom, s podobnimi objekti ali dejavnostmi?

Ker se nabor ustreznih standardov, predpisov, meril, priporočil in podobnih referenčnih dokumentov po vsem svetu in v Sloveniji nenehno spreminja/dopolnjuje, URSJV ne vzdržuje stalnega seznama tovrstnih dokumentov. Seznam po področjih trenutno prepoznane referenčne dokumentacije je objavljen na spletni strani URSJV:

<http://www.ursjv.gov.si/si/zakonodaja_in_dokumenti/dokumenti/>.

# ZAKLJUČEK

Smernica podaja okvir za uporabo splošne referenčne dokumentacije oziroma uporabo mednarodnih oziroma tujih standardov, tehničnih navodil in priporočene prakse v zvezi s sevalno ali jedrsko varnostjo. Smernica je le vodilo upravljavcu sevalnega oziroma jedrskega objekta. Upoštevanje smernice bo tako zagotovilo lažje in hitrejše odločanje upravnega organa o sprejemljivosti in uporabi predlagane splošne referenčne dokumentacije.